A4-0214/98

Päätöslauselma komission suuntaviivoista koskien ensisijaisia tavoitteita rakennerahasto-ohjelmien tarkistamisessa vuoden 1999 loppuun (C4-0640/97)

Euroopan parlamentti, joka

- ottaa huomioon komission suuntaviivat (C4-0640/97),

- ottaa huomioon Euroopan unionista tehdyn sopimuksen ja erityisesti sen B artiklan sekä EY:n perustamissopimuksen ja erityisesti sen 130 a artiklan sekä sitä seuraavat artiklat,

- ottaa huomioon ensimmäisen kolmivuotisen kertomuksen taloudellisesta ja sosiaalisesta koheesiosta (KOM(96)0542 - C4-0016/97),

- ottaa huomioon komission asiakirjassa «Agenda 2000: kohti vahvempaa ja laajempaa unionia» (KOM(97)2000) tehdyt taloudellista ja sosiaalista yhteenkuuluvuutta koskevat ehdotukset,

- ottaa huomioon aluepoliittisen valiokunnan mietinnön sekä työllisyys- ja sosiaaliasiain valiokunnan lausunnon (A4-0214/98),

A. ottaa huomioon, että Euroopan unionista tehdyssä sopimuksessa sosiaalisen ja taloudellisen yhteenkuuluvuuden lujittaminen on asetettu ensisijaiseksi tavoitteeksi unionin strategiassa tulevina vuosina,

B. ottaa huomioon, että alueellisten erojen vähentäminen on taloudellisen ja sosiaalisen koheesiopolitiikan päätavoite myös tulevaisuudessa ja että vähentämisen on kannustettava terveeseen kilpailuun sen sijaan, että se edistäisi samankaltaistumista pienimmän yhteisen tekijän mukaan,

C. ottaa huomioon, että taloudellisen kilpailukyvyn edistäminen, kestävä kehitys ja vakaan työllisyystilanteen luominen ovat jatkossakin unionin rakennepolitiikan päätavoitteita,

D. ottaa huomioon, että laaja-alaiset teemat, kuten työllisyys, ympäristö, yhtäläiset mahdollisuudet ja maaseutu- sekä rannikkoalueiden kehittäminen, ovat jatkossakin tärkeitä tekijöitä rakennerahastojen toiminnassa,

E. katsoo, että rakennerahasto-ohjelmien ensisijaisia tavoitteita koskevat suuntaviivat voivat antaa teoreettisen ja tiedollisen perustan rakennerahastojen tehtävää koskevan ymmärryksen lisäämiseksi ja laaja-alaisen aluepolitiikan edistämiseksi,

F. ottaa huomioon, että komission tarkoituksena ei ole puuttua jo käynnissä oleviin hankkeisiin;

1. Pitää myönteisenä, että rakennepolitiikan tavoitteita ja eurooppalaista ulottuvuutta osoittavat komission suuntaviivat ovat avuksi rakennerahasto-ohjelmien ensisijaisten tavoitteiden laatimisessa ja tarkistamisessa; tunnustaa, että yleisiä prioriteetteja voidaan kehittää ja kehitetään ohjelmakauden aikana;

2. Katsoo, että suuntaviivojen avulla voidaan ensisijaisten tavoitteiden tarkistaminen ottaa osaksi ohjelmien laatimista avoimesti ja aiheuttamatta viivytyksiä; toteaa, että suuntaviivojen määritteleminen varmistaa sen, että komission ajattelu on selkeästi ilmaistua, mutta ottaa huomioon, että ensisijaiset tavoitteet saattavat myös muuttua Euroopan tasolla yhtä hyvin kuin paikallisella ja kansallisella tasollakin; ehdottaa, että vuosittaisia kertomuksia voitaisiin käyttää tällaisten muutosten kirjaamiseen alusta lähtien;

3. Katsoo, että suuntaviivojen olisi edistettävä kestävää kehitystä ympäristö-, talous- ja sosiaalipolitiikan yhdentymisen pohjalta;

4. Katsoo, että suuntaviivat tulisi nähdä mekanismina parhaita käytäntöjä koskevien kokemusten vaihtamiseksi kaikkien osapuolten välillä alueellisella, kansallisella ja Euroopan tasolla ohjelmien yhtenäisyyden, tehokkuuden, innovatiivisuuden ja kustannusvastaavuuden edistämiseksi; katsoo, että suuntaviivojen tulisi keskittyä Euroopan laajuisiin teemoihin ja prioriteetteihin;

5. Ehdottaa, että suuntaviivat voisivat toimia tehokkaimmin neuvoa-antavana välineenä; pitää huolestuttavana, että suuntaviivat vaikuttavat oikeudellisesti sitovilta rakennerahastoja koskevan asetusluonnoksen 9 artiklan 4 kohdan perusteella; kehottaa siten neuvostoa korjaamaan asiain tilan tai kunnioittamaan Euroopan parlamentin täysimääräisiä oikeuksia Euroopan yhteisön perustamissopimuksen 130 d artiklan mukaisesti;

6. Korostaa, että työpaikkojen luomista ja säilyttämistä tukevan politiikan ja unionin muiden politiikkojen välille on löydettävä tasapaino, jotta voitaisiin välttää niiden välillä melko usein ilmenevät ristiriidat;

7. Huomauttaa, että julkaistut suuntaviivat olivat suuntaa-antavia ja niissä pidättäydyttiin viittaamasta täsmällisiin kohteisiin, lukuihin tai kiintiöihin; katsoo, että tuloshakuista lähestymistapaa tulisi välttää ja korostaa sen sijaan ohjelmien ja tulosten laatua; toteaa kuitenkin, ettei ole mahdollista arvioida kunnolla ympäristön, työllisyyden ja yhtäläisten mahdollisuuksien kaltaisia laaja-alaisia politiikan aloja ilman laadullisten indikaattorien selkeää määrittelyä;

8. Pahoittelee, että komission esittämissä suuntaviivoissa osuus- ja yhteisötalous ja uudet työllisyyden lähteet ovat jääneet liian vähäiseen asemaan;

9. Toteaa, että yhtäläisten mahdollisuuksien kaltaiset erityiset sosiaali- ja työllisyysalan painopistealueet otetaan ESR:issa huomioon tarkemmin kuin muissa rahastoissa, ja pyytää siksi, että vahvistettuja suuntaviivoja sovellettaisiin kaikkiin rahastoihin;

10. Kehottaa komissiota esittämään rakennerahastoja koskevat täsmälliset suuntaviivat yhdessä asiakirjassa ennen ohjelmien aloittamista sekä jäsenvaltioiden laatimien suunnitelmien esittämisen että ohjelmien väliarvioinnin osalta; suosittelee, että suuntaviivat julkaistaan mieluiten yhdeksän ja vähintään kuusi kuukautta ennen ohjelmien esittämiselle annettua määräaikaa; kehottaa komissiota sopimaan uusista suuntaviivoistaan 31. joulukuuta 1998 mennessä seuraavaa ohjelmakautta silmällä pitäen;

11. Katsoo, että suuntaviivojen asianmukainen monipuolisuus ja joustavuus voidaan parhaiten saavuttaa noudattamalla ohjelma-asiakirjojen valmistelussa neuvottelukäytäntöä, jossa paikallisia tarpeita arvioidaan laajan kumppanuusprosessin keinoin; katsoo, että suuntaviivat olisi osoitettava niille, jotka vastaavat hankkeiden toteuttamisesta paikallisella tasolla;

12. Kehottaa komissiota huolehtimaan siitä, että rakennerahastojen ensisijaisia tavoitteita koskevat suuntaviivat ovat selkeitä, tiiviitä, ymmärrettäviä ja lukijaystävällisiä; ehdottaa, että ne eivät sisältäisi viittauksia muihin asiakirjoihin ja että niihin sisältyisi enintään yhden liuskan pituinen muistilista, jossa esitetään yhteenvetona käyttäjille tarkoitetut ydinkysymykset;

13. Korostaa, että suuntaviivojen levittämisen on oltava tehokasta; katsoo, että suuntaviivojen levittämiseen olisi käytettävä myös muita kanavia kuin virallista lehteä, nimittäin komission jäsenvaltioissa sijaitsevia toimistoja, Brysselin toimistojen verkostoa, sekä EUROPA-verkkosivuja; esittää, että suuntaviivat voitaisiin liittää osaksi jäsenvaltioiden käyttämiä hakemuskaavakkeita;

14. Kehottaa komissiota toteuttamaan alueilla seminaareja ja koulutusjaksoja suuntaviivojen selittämiseksi;

15. Kehottaa komissiota huolehtimaan siitä, että alueet saavat riittävästi ohjausta ja tietoa lainojen käytöstä, valtion tukia koskevista säännöistä sekä julkisen ja yksityisen sektorin välisistä yhteistyökumppanuuksista mukaan lukien työmarkkinaosapuolet;

16. Korostaa, että nykyisten ohjelmien tehokasta loppuunsaattamista olisi korostettava entisestään, jotta vältyttäisiin maksujen viivästymisiltä ja varmistettaisiin mahdollisimman suuri jatkuvuus; esittää, että uusille valvontakomiteoille annettaisiin valtuudet valvoa niiden omalla alueella edelliseltä ohjelmakaudelta peräisin olevien ohjelmien loppuun saattamista ja että siirrot ovat sallittuja muodollisen päättämismääräajan umpeuduttua, etenkin paikallisten kehitysaloitteiden ja vapaaehtoisjärjestöjen suosimiseksi;

17. Ehdottaa, että suuntaviivoissa olisi esitettävä strategiat, miten jatketaan ohjelmakaudelta toiselle alueilla, jotka säilyttävät tukikelpoisuutensa, sekä alueilla, jotka tulevat siirtymäkauden toimenpiteiden piiriin, sekä strategiat ohjelmasta poistumiselle alueilla, jotka menettävät tukikelpoisuutensa;

18. Kehottaa puhemiestään välittämään tämän päätöslauselman neuvostolle ja komissiolle.